Ir-Regolament tal-Kummissjoni (KE) Nru 829/2003
ta' l-14 ta' Mejju 2003
li jemenda Ir-Regolament (KE) Nru 225/2003 dwar l-estensjoni tad-data tal-validità għal ċertifikati ta' l-oriġini għal faqqiegħ li joriġina miċ-Ċina
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat ir-Regolament tal-Kunsill (KE) Nru 2201/96 tat-28 ta' Ottubru 1996 dwar l-organizzazzjoni komuni tas-suq fil-frott ipproċessat u prodotti tal-ħaxix [1], kif l-aħħar emendat bir-Regolament tal-Kummissjoni (KE) Nru 453/2002 [2], u b'mod partikolari l-Artikolu 15(1) fih imsemmi,
Billi:
(1) Ir-Regolament tal-Kummissjoni (KE) Nru 2125/95 [3], kif l-aħħar emendat b'Regolament (KE) Nru 225/2003 [4], fetaħ u pprovda għall-amministrazzjoni ta' kwoti ta' tariffi għal faqqiegħ ippriservat.
(2) Permezz ta' l-Artikolu 2 tar-Regolament (KE) Nru 225/2003 ġie stabbilit mill-Kummissjoni li, meta japplikaw għat-tqassim ta' faqqiegħ ippriservat li joriġina miċ-Ċina għaċ-ċirkolazzjoni libera fil-komunità, l-importaturi jistgħu jissottomettu sal-31 ta' Mejju 2003 ċertifikati ta' l-oriġini u kopji bit-timbri u l-firem tal-awtoritajiet Ċiniżi elenkati fl-Anness tar-Regolament (KE) Nru 2125/95, kif emendat bir-Regolament (KE) Nru 1286/2002 [5].
(3) L-Istati Membri nfurmaw lill-Kummissjoni li, sabiex jiġi żgurat li l-importazzjoni tkompli mingħajr tfixkil, jeħtieġ li din id-data tiġi posposta sa l-aħħar ta' Settembru 2003.
(4) Ir-Regolament (KE) Nru 225/2003 għandu għalhekk jiġi emendat.
(5) Il-miżuri stipulati f'dan ir-Regolament huma bi qbil ma' l-opinjoni tal-Kumitat ta' Ġestjoni tal-Prodotti Pproċessati minn Frott u Ħaxix.
ADOTTAT DAN IR-REGOLAMENT:
Artikolu 1
L-Artikolu 2 tar-Regolament (KE) Nru 225/2003, qed jiġi mibdul b'dan li ġej:
"Artikolu 2
Sat-30 ta' Settembru 2003, importatur jista' jissottometti, meta japplika għat-tqassim ta' faqqiegħ ippriservat li joriġina miċ-Ċina għaċ-ċirkolazzjoni libera fil-Komunità, ċertifikati tal-oriġini u kopji b'timbri u firem tal-awtoritajiet Ċiniżi elenkati fl-Anness tar-Regolament (KE) Nru 2125/95 kif emendat bir-Regolament (KE) Nru 1286/2002."
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta' Mejju 2003.